Марко Ганчев
Далекопровод

chitanka.info

Той бе гиганта, който мина

през мойто детство и през мойто село.

Спокойно с крачки километрови

минаваше през частните имоти,

припалвайки лула от облака.

Как биха го насекли с брадвите,

ако не беше великан!

Стопаните, по селски хитри,

се правеха, че няма нищо —

завръщаха край него кравките,

оряха нивките прегазени,

но чувстваше се, че в душите им

тече високо напрежение.

Вървеше далекопровода

и сила, дето да го спре,

дори в самия него нямаше.

Сега го гледам как минава

през граници и през държави

и неспокойните правителства

със труд пасат стадата си

помежду стари синори.

Върви той с крачки километрови,

припалвайки лула от облака,

и тегли с телени въжета

забавилата се планета.

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.